**VÁLLALKOZÁSI SZERZŐDÉS**

amely létrejött egyrészről **Budapest Főváros VIII. kerület Józsefvárosi Önkormányzat**

székhely: 1082 Budapest, Baross utca 63-67.

adószám: 15735715-2-42

bankszámlaszám: 10023002-00344506-00000024

képviseli: dr. Sára Botond polgármester

a továbbiakban: **Megrendelő**

másrészről ...

székhely: ...

adószám: ...

képviseli: ...

a továbbiakban: **Vállalkozó**

együttesen: Felek között alulírott napon és helyen az alábbi feltételek szerint:

**Előzmények**

Budapest Főváros VIII. kerület Józsefvárosi Önkormányzata „*Helyi klímastratégia kidolgozása, valamint a klímatudatosságot erősítő szemléletformálás Józsefvárosban” című, KEHOP-1.2.1-18-2018-00011 azonosítószámú projekt keretében Józsefváros Klímastratégiájának kidolgozására, elkészítésére, valamint a klímatudatosságot erősítő szemléletformáló tevékenységekhez kapcsolódó feladatok ellátására”* tárgyú közbeszerzési értékhatárt el nem érő beszerzési eljárást írt ki. A beszerzési eljárás eredményéről a Megrendelő Képviselő-testületének Városgazdálkodási és Pénzügyi Bizottsága a … sz. határozatában döntött, mely szerint a beszerzési eljárás nyertes ajánlattevője Vállalkozó, melyre tekintettel a Megrendelő és Vállalkozó szerződést kötnek jelen szerződés és az ehhez kapcsolódó mellékletek (a továbbiakban együttesen: „Szerződés”) feltételei szerint.

1. **Szerződés tárgya, teljesítés és határidők**
   1. Jelen vállalkozási szerződés **tárgya** a „*Helyi klímastratégia kidolgozása, valamint a klímatudatosságot erősítő szemléletformálás Józsefvárosban” című, KEHOP-1.2.1-18-2018-00011 azonosítószámú projekt keretében* a helyi **klímastratégia és kapcsolódó szemléletformálási tevékenység** megvalósítása, mely legalább az alábbi részfeladatokból tevődik össze:
2. Józsefváros klímastratégia kidolgozása, elkészítése;
3. klímatudatosságot erősítő szemléletformáló tevékenységekhez kapcsolódó feladatok ellátása.
   1. Klímatudatosságot erősítő szemléletformáló akciók, rendezvények megszervezése és lebonyolítása
   2. Ismeretterjesztést célzó kiadványok kidolgozása, terjesztése
   3. Helyi klímastratégia kidolgozása, valamint a klímatudatosságot erősítő szemléletformálás című, KEHOP-1.2.1. pályázat számára létrehozott aloldalnak a projekt során elkészített tartalmakkal és szervezett eseményekkel való folyamatos tartalomszolgáltatás.
   4. A Vállalkozó vállalja, hogy a jelen szerződésben és annak mellékleteiben meghatározott paraméterek szerint a szerződés 1. pontban foglalt tárgyát teljesíti. A jelen szerződés elválaszthatatlan mellékletét képezi az 1. számú mellékletként csatolt „Műszaki leírás”, mely tartalmazza a Vállalkozó által teljesítendő feladatok részletes meghatározását, valamint 2. számú mellékletként csatolásra került Vállalkozó árajánlata.
   5. Vállalkozó kijelenti, hogy a jelen szerződésben feladatok teljesítéséhez szükséges valamennyi információt a Megrendelő átadott a részére, a vonatkozó szakmai dokumentációkban részletezett szabályokat szempontokat ismeri és alkalmazza, és a jelen szerződésben foglalt feladatok teljesítéséhez szükséges kompetenciákkal, így különösen szakmai képesítéssel, tapasztalattal, munkaerővel, megbízottal rendelkezik.
   6. A Vállalkozó a jelen szerződésben foglalt feladatok teljesítése során alvállalkozókat is igénybe vehet azzal, hogy ezek tevékenységéért, mint sajátjáért felel.
   7. Jelen szerződésben meghatározott feladatok szerződésszerű teljesítéséről Megrendelő igazolást állít ki Vállalkozó részére. Megrendelő részéről a teljesítési igazolás kiadására ... jogosult.
   8. A feladatok vállalt teljesítési határideje: 2020. szeptember 30.

Az egyes részfeladatok tekintetében a felek eltérő teljesítési határidőben is megállapodhatnak, illetve Megrendelő eltérő teljesítési határidőt írhat elő ezek vonatkozásában.

* 1. Vállalkozó a Klímastratégia készítése során köteles együttműködni az Megrendelő által kijelölt szakmai munkacsoporttal, részt venni annak ülésein és beszámolni a Klímastratégia aktuális állapotáról.

1. **Vállalkozói díj, fizetés ütemezése és feltételei**
   1. Vállalkozót a jelen szerződésben és mellékleteiben meghatározott feladatok maradéktalan teljesítése esetén a vállalkozói árajánlattal (2. számú melléklet) megegyezően mindösszesen ... Ft, azaz ... forint + áfa összegű díj illeti a következőkben részletezettek szerint.
   2. Vállalkozó a számláit a következő ütemezés szerint állíthatja ki:

|  |  |  |  |
| --- | --- | --- | --- |
| **Számlák** | **Várható dátuma:** | **Műszaki tartalom/határidő** | **Számla tételei a kapcsolódó ajánlati ár %-ában** |
| 1. | 2019. nov. 30. | *Klímastratégia* (A klímastratégia környezeti, társadalmi és gazdasági helyzetelemzésének elkészítése)  *Települési figyelemfelkeltő akciók: „Autómentes nap” rendezvény*  *Interaktív, tematikus szemléletformálási programsorozat 3 tematikus workshop*  *Települési programsorozathoz és figyelemfelkeltő akcióhoz kapcsolódó médiakampányok megszervezése és lebonyolítása* – I. ütem Nyitó kampány | 50%-a  100%-a  100%-a  50%-a |
| 2. | 2020. febr. 29. | *Klímastratégia* (egyeztetési változat, társadalmasítás)  *Helyi tanulmányi verseny* (első)  *Ismeretterjesztést célzó kiadványok kidolgozása, terjesztése* | 25%-a  50%-a  50%-a |
| 3. | 2020. máj. 31. | *Klímastratégia* (Képviselő-testület által elfogadott)  *Települési figyelemfelkeltő akciók: Egészségnap rendezvény*  *Települési figyelemfelkeltő akciók: Ludovika Fesztivál” rendezvény*  *Helyi tanulmányi verseny* (második)  *Gyermeknap*  *Települési programsorozathoz és figyelemfelkeltő akcióhoz kapcsolódó médiakampányok megszervezése és lebonyolítása -* Rendezvénykampány | 25%-a  100%-a  100%-a  50%-a  100%-a  25%-a |
| 4. | 2020. szept.30. | *Záró konferencia*  *Projekt aloldalak tartalom fejlesztése, feltöltése, tartalomszolgáltatás*  *Ismeretterjesztést célzó kiadványok kidolgozása, terjesztése*  *Települési programsorozathoz és figyelemfelkeltő akcióhoz kapcsolódó médiakampányok megszervezése és lebonyolítása -* Zárókampány | 100%-a  100%-a  50%-a  25%-a |

* 1. Vállalkozó a Megrendelő által kiállított teljesítési igazolás alapján állíthat ki számlát, melyet Megrendelő 30 napos fizetési határidővel, Vállalkozó alábbi bankszámlájára fizeti meg átutalással:

Pénzintézet neve: ...

Számlaszám: ...

* 1. A 2.1. pontban meghatározott díj tartalmazza a Vállalkozónak a tárgyi szolgáltatás elvégzésével kapcsolatos valamennyi költségét, ezen az áron felül egyéb költség elszámolását nem követelheti.
  2. Megrendelő késedelmes fizetése esetén Vállalkozót a vonatkozó számla fizetési határidejének lejártától számítva a teljes késedelem idejére a Ptk. által megállapított késedelmi kamat illeti meg. A késedelmi kamat összegét a számla értékéhez, vagy külön számla formájában a Megrendelő köteles befogadni és kiegyenlíteni.
  3. A szerződéses ellenérték a Helyi klímastratégia kidolgozása, valamint a klímatudatosságot erősítő szemléletformálás Józsefvárosban” című, KEHOP-1.2.1-18-2018-00011 azonosítószámú projekt terhéreelszámolható, amely a Megrendelő Magyar Államkincstárnál vezetett 10023002-00344506-00000024 számú számláról kerül kifizetésre.

1. **Felek együttműködése**
   1. Megrendelő kijelenti, hogy megoszt Vállalkozóval minden olyan információt, adatot vagy dokumentumot, ami a Vállalkozó jelen szerződésben vállalt feladatainak ellátásához szükséges.
   2. Vállalkozó kijelenti, hogy a fentiek szerint rendelkezésére bocsátott információk elegendőek a szerződésben vállalt feladatok teljesítéséhez; amennyiben a feladatok teljesítése során további információkra, adatokra vagy dokumentumokra van szüksége, amely neki nem, ám a Megrendelőnek rendelkezésére állnak, azok átadását írásban kérheti Megrendelőtől.
   3. Felek kötelesek a jelen szerződésben foglalt adatokat, illetve a projekt egészének teljesítése érdekében egymással együttműködni, és kölcsönösen haladéktalanul tájékoztatni egymást minden olyan körülményről, ami a teljesítés minőségét, vagy a teljesítési határidő betartását megakadályozza, gátolja, vagy veszélyezteti.
   4. Vállalkozó azokról az általa ismert körülményekről is tájékoztatni tartozik a Megrendelőt, amelyek ugyan nem érintik közvetlenül jelen szerződés teljesítését, de a projekt egészének megvalósítását közvetlenül befolyásolhatják.
   5. Felek a szerződés teljesítése során egymás közötti kapcsolattartásra a következő személyeket jelölik ki:

Megrendelő részéről: ...

telefonszám: ...

e-mail: ...

Vállalkozó részéről: ...

telefonszám: ...

e-mail: ...

Felek haladéktalanul kötelesek tájékoztatni egymást, amennyiben a kapcsolattartásra kijelölt személyekben, vagy azok elérhetőségében változás következik be.

1. **Szerzői jog**
   1. Vállalkozó szavatol azért, hogy a jelen szerződés keretében teljesített feladatok kapcsán Megrendelő részére elkészülő és átadott eredmények – így különösen dokumentumok, weblapok, logók, védjegyoltalomban részesíthető szellemi termékek – harmadik személynek tulajdonjogát, szerzői jogát, üzleti titkát nem sértik.
   2. A szerzői jogi védelemben részesíthető eredmények tekintetében a Vállalkozó kizárólagos, területi korlátozás nélküli, határozatlan időtartamú - azaz az átadott eredmények teljes védelmi idejére szóló -, felhasználási mód és mérték tekintetében is korlátlan, harmadik személynek átengedhető felhasználási jogot enged Megrendelő részére. Ha a jelen szerződésben meghatározott felhasználási módok a szerződés hatálya alatt úgy változnak / bővülnek, hogy a szerződés megkötésekor ismert, és a szerződésben engedélyezett felhasználási módok megvalósulását hatékonyabban, kedvezőbb feltételekkel, vagy jobb minőségben teszik lehetővé, a jelen szerződéssel megszerzett felhasználási jog e megváltozott, illetve kibővült felhasználási módokra is kiterjed.
   3. Felek kifejezetten rögzítik, hogy jelen szerződésben Vállalkozó kizárólagos felhasználási jogot enged Megrendelőnek, azaz a kizárólagos felhasználási engedély alapján csak a Megrendelő használhatja fel az eredményeket, a Vállalkozó további felhasználási engedélyt nem adhat.
   4. Felek rögzítik, hogy a felhasználás kezdő időpontjának minden esetben Vállalkozó által Megrendelő részére történő átadás időpontját tekintik.
2. **A szerződés hatálya, módosítása, megszüntetése**
   1. Felek jelen szerződést határozott, a szerződés aláírásának napjától 2020. szeptember 30. napjáig tartó, illetőleg a tárgyi feladat teljesüléséig terjedő időtartamra kötik.
   2. A jelen szerződésben rögzített határidők, szerződéses pontok a Feleket kötik, azok teljesülése mindenki felé kötelező érvényű, azok módosítása közös egyetértés mellett kizárólag írásban történhet.
   3. A jelen szerződés megszűnik:
      1. A Felek közös megegyezése esetén írásbeli közös nyilatkozatukkal, az abban megjelölt napon és feltételekkel;
      2. A határozott idő lejártával, illetve a tárgyi feladat teljesülésével;
      3. Rendkívüli felmondással, a másik fél súlyos szerződésszegése esetén;
      4. Rendes felmondással, bármely fél a másik félhez intézett írásbeli nyilatkozatával 30 (harminc) napos határidővel;
      5. Bármelyik fél jogutód nélküli megszűnésével.
   4. A szerződés megszűnésekor a Felek kötelesek egymással elszámolni, a felmondási idő alatt a Felek a jelen megállapodás szerinti jogaikat gyakorolják és kötelezettségeiket teljesítik. Amennyiben Felek között Vállalkozó teljesítésének mértéke vitás, úgy kizárólag Megrendelő által teljesítésigazolással elfogadott eredmények tekintetében kötelesek elszámolni egymással, melyek vonatkozásában Vállalkozó köteles az eredményeket átruházni Megrendelőre, Megrendelő pedig köteles azok jelen szerződés szerinti, teljesítésigazolt ellenértékét megfizetni.
   5. Felek megállapodnak abban, hogy e szerződéssel kapcsolatos esetleges jogvitáikat egyeztetés keretében, békés úton kívánják rendezni. Amennyiben a vita rendezésére szolgáló egyeztetések meghiúsulnak, úgy e szerződéssel kapcsolatos jogvita esetére a hatáskörtől függően kikötik a Megrendelő székhelye szerint illetékes bíróság illetőleg Törvényszék kizárólagos illetékességét.
3. **Szerződést biztosító mellékkötelezettség**
   1. Késedelmi kötbér: Vállalkozó késedelmi kötbér megfizetésére köteles, ha olyan okból, amiért felelős (Ptk. 6:186. §) a teljesítési határidőt elmulasztja. Minden rész esetében a késedelmi kötbér alapja a nettó díj; mértéke az eredménytelenül eltelt teljesítési határidőtől számítva a késedelem 1-10. napja alatt 0,5 %, a késedelem 11. napjától napi 1 % mértékű minden megkezdett naptári napra. A 25 naptári napot elérő késedelem esetén Megrendelő jogosult a szerződéstől azonnali hatállyal elállni, mely okán Vállalkozó meghiúsulási kötbérfizetésre lesz kötelezett.
   2. Meghiúsulási kötbér: Vállalkozó meghiúsulási kötbér megfizetésére kötelezett, ha olyan okból, amiért felelős (Ptk. 6:186. §) a teljesítés meghiúsul. Meghiúsulásnak értékelendő különösen a 25 naptári napot elérő késedelem. A meghiúsulási kötbér alapja a nettó díj. A meghiúsulási kötbér mértéke a nettó díj 25 %-a.
   3. Vállalkozó felel a kötbéren felül felmerült, neki felróható károkért.
   4. A kötbért a Vállalkozó a Megrendelő 8 napos fizetési kötelezettséget tartalmazó írásbeli felszólítása alapján átutalással köteles megfizetni. Amennyiben Vállalkozó a felszólítás kézhezvételét követő 3 napon belül érdemi – dokumentumokkal tényszerűen alátámasztott – kimentést nem tesz, akkor a kötbérigény elismertnek minősül Vállalkozó részéről és beszámítható.
4. **Záró rendelkezések**
   1. Szerződő Felek megállapodnak abban, hogy a jelen megállapodásban foglaltakat, valamint a teljesítésük során az egymásnak átadott információkat bizalmasan kezelik. Ez nem vonatkozik azokra az információkra, amelyek titokban tartását jogszabály nem teszi lehetővé.
   2. Felek magukra nézve kötelezőnek fogadják el, hogy a közpénzek felhasználásával, a köztulajdon használatának nyilvánosságával, átláthatóbbá tételével és ellenőrzésének bővítésével összefüggő egyes törvények módosításáról szóló 2003. évi. XXIV. törvény alapján az Állami Számvevőszék is jogosult ellenőrizni a rendelkezésükre bocsátott költségvetési pénzeszközök szerződésszerű felhasználását.
   3. Felek tudomásul veszik, hogy az Állami Számvevőszékről szóló 1989. évi XXXVIII. törvény 2. §-ának (9) bekezdésében foglaltak alapján az Állami Számvevőszék vizsgálhatja az államháztartás alrendszereiből finanszírozott beszerzéseket és az államháztartás alrendszereinek vagyonát érintő szerződéseket Megrendelőnél, a Megrendelő nevében vagy képviseletében eljáró természetes személynél és jogi személynél, valamint azoknál a szerződő feleknél, akik, illetve amelyek a szerződés teljesítéséért felelősek, továbbá a szerződés teljesítésében közreműködő valamennyi gazdálkodó szervezetnél.
   4. Felek tudomásul veszik, hogy nem minősül üzleti titoknak az állami és a helyi önkormányzati költségvetés, illetve az európai közösségi támogatás felhasználásával, költségvetést érintő juttatással, kedvezménnyel az állami és önkormányzati vagyon kezelésével, birtoklásával, használatával, hasznosításával, az azzal való rendelkezéssel, annak megterhelésével, az ilyen vagyont érintő bármilyen jog megszerzésével kapcsolatos adat, valamint az az adat, amelynek megismerését vagy nyilvánosságra hozatalát külön törvény közérdekből elrendeli. A nyilvánosságra hozatal azonban nem eredményezheti az olyan adatokhoz – így különösen a technológiai eljárásokra, a műszaki megoldásokra, a gyártási folyamatokra, a munkaszervezési és logisztikai módszerekre, továbbá a know-how-ra vonatkozó adatokhoz – való hozzáférést, amelyek megismerése az üzleti tevékenység végzése szempontjából aránytalan sérelmet okozna, feltéve, hogy ez nem akadályozza meg a közérdekből nyilvános adat megismerésének lehetőségét.
   5. Felek tudomásul veszik, hogy aki az államháztartás valamely alrendszerével pénzügyi, illetve üzleti kapcsolatot létesít, kérésre köteles a jogviszonnyal összefüggő és a közérdekből nyilvános adatokra vonatkozóan tájékoztatást adni, valamint azt, hogy a költségvetési pénzeszközök felhasználásának nyilvánosságára tekintettel a szerződés lényeges tartalmáról a tájékoztatás üzleti titok címén nem tagadható meg.
   6. Vállalkozó kijelenti, hogy a nemzeti vagyonról szóló 2011. évi CXCVI. törvény (Nvtv.) 3. § (1) bekezdés 1. pontja alapján átlátható szervezetnek minősül.
   7. Vállalkozó kijelenti, hogy lejárt köztartozással, illetve a Megrendelő, mint Önkormányzat felé más lejárt tartozással nem rendelkezik.
   8. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezéseit kell alkalmazni.

Mellékletek:

1. számú melléklet Műszaki leírás
2. számú melléklet Vállalkozó árajánlata

Kelt: Budapest, 2019. \_\_\_\_\_\_\_\_\_\_\_\_\_ hó \_\_\_ napján.

|  |  |
| --- | --- |
| ....................................................................  Budapest Főváros VIII. kerület Józsefvárosi Önkormányzat  képviseli: dr. Sára Botond polgármester  Megrendelő | ....................................................................  ...  Vállalkozó |

Fedezete: …………………………..dátum: Budapest, 2019. ……………. …

Pénzügyileg ellenjegyzem:

………………………………………..

Páris Gyuláné

gazdasági vezető

Jogi szempontból ellenjegyzem:

Rimán Edina

jegyző

nevében és megbízásából

………………………………………..

dr. Mészár Erika

aljegyző